Charles Galton Darwin, 1897 - 1962.
**Charles Dalton Darwin** (født 19. desember 1887, død 31. desember 1962) var en britisk fysiker. Han er kjent for flere viktige bidrag til etableringen av moderne kvantemekanikk og spesielt egenskapene til partikler beskrevet ved Dirac-ligningen. 

I sine stillinger ved universitetene i Edinburgh og Cambridge bidro han til flere moderniseringer og var en anerkjent pedagog. Han tjente i mange år som leder for National Physical Laboratory, men huskes også for sitt engasjement for eugenikk senere i livet. Hans far var astronomen George Darwin og hans bestefar var Charles Darwin som hadde skrevet boken *Artenes opprinnelse*.

Liv og virke
------------

Darwin var født i Cambridge hvor hans far var ansatt ved universitetet. Tidlig tok han interesse i naturfag og begynte å studere matematikk på Trinity College ved samme universitet. Da han var ferdig i 1910, fikk han en stilling hos Ernest Rutherford ved Universitetet i Manchester. Der begynte han et samarbeid med Henry Moseley som innebar eksperimentelle og teoretiske undersøkelser av røntgenstråling. Det medførte at han ble kjent med Niels Bohr der.

Dette vitenskapelige arbeidet ble avbrutt av første verdenskrig der Moseley mistet livet. Darwin tok opp igjen sin interesse for atomfysikk og skrev i 1920 et viktig arbeid om elektromagnetiske vekselvirkninger mellom partikler i bevegelse. Etter ett år ved California Institute of Technology ble han i 1924 ansatt ved Universitetet i Edinburgh. I 1927 var han gjesteforsker ved Niels Bohr-instituttet i København.

På slutten av samme år ble Dirac-ligningen etablert og Darwin klarte noen måneder senere å finne en eksakt løsning av denne for hydrogenatomet. På den måten ble atomets finstruktur gitt en endelig forklaring. En tilsvarende beregning ble gjort omtrent samtidig av den tyske fysiker Walter Gordon.

I 1936 var han behjelpelig med å skaffe den tyske fysiker Max Born en stilling ved universitetet i Edinburgh da han måtte forlate Tyskland på grunn av nazistenes maktovertagelse. Etter kort tid følte Darwin seg forpliktet til å overta ledelsen av National Physical Laboratory i England. Dermed fikk han en viktig rolle ved igangsettelsen av det britiske programmet for å lage en atombombe. Han forble i denne administrative stillingen til sin avgang i 1949.

De siste årene av sitt liv ble han opptatt av problemene rundt overbefolkning og skrev en pessimistisk bok *The Next Million Years* om dette i 1952. I denne sammenhengen tok han opp spørsmål rundt eugenikk og skapte på den måten en del kontrovers. Hans gudfar var Francis Galton som i sin tid var en viktig person i denne bevegelsen for en bedre menneskerase.

Darwin ble gift med Katharine Pember i 1925. Hun var matematiker, og de fikk fire sønner og en datter. Han ble innvalgt i Royal Society i 1922 og mottok senere flere æresbevisninger.

Referanser
----------

1. 1 2   G.P. Thomson, *Charles Galton Darwin, 1887-1962*, Biogr. Mems Fell. R. Soc. **9**, 969–85 (1963).PDF
2. ↑   C.G. Darwin, *The Wave Equation of the Electron,* Proc. Roy. Soc. **All8**, 654-680 (1928). W. Gordon, *Die Energieniveaus des Wasserstoffatoms nach der Diracschen Quantentheorie des Electrons,* Zeit. Phys. **48**, 11-14 (1928).
3. ↑   R.B. Lindsay, *Charles Galton Darwin*, encyclopedia.com.

Eksterne lenker
---------------

* MacTutor, *Charles Galton Darwin*, University of St. Andrews, Scotland.